
Aušra Abraškevičiūtė
Vilniaus universitetas
ausra.abraskeviciute@uki.vu.lt
Kaip išgaunami atsakymai lietuviškose TV diskusijų laidose

Pastaruosius penkiolika metų lietuviška televizija išgyvena nemažą išbandymą – virsmą iš sovietinės propagandos įrankio į žiniasklaidos priemonę, kuri siekia pateikti įvairius požiūrius ir nuomones. Būdama demokratine institucija, ji turėtų objektyviai nušviesti įvykius. Šio pranešimo tikslas yra pabandyti įvertinti, kiek lietuviškų diskusijų laidų vedėjams pavyksta išlaikyti neutralumą bei objektyvumą. Stevenas Claymanas ir Johnas Heritage’as (2002) teigia, kad klausėjas, norėdamas išlikti nešališkas, turi laikytis klausimų-atsakymų formos. Tai, jų nuomone, yra būtina sąlyga televizijos laidoms išlikti kuo objektyvesnėms. Remiantis šiuo teiginiu, darbo objektu ir buvo pasirinktos klausimų-atsakymų kalbinės sekos.


Pranešime remiamasi 2002 metų prezidento rinkiminės kampanijos metu ir po rinkimų įrašytomis neredaguotomis tiesiogiai transliuotomis 20 viešųjų diskusijų bei pokalbių laidų. Programos buvo transkribuotos, jose detaliai išstudijuotas verbalinis ir neverbalinis laidos dalyvių bei žurnalistų elgesys. Pirmiausia buvo siekiama nustatyti, kokius būdus klausėjai naudoja atsakymams iš klausiamųjų išgauti. Buvo atlikta kalbinių sekų lingvistinė-sintaksinė bei funkcinė analizės.


Nustatyta, kad žurnalistai gana dažnai balansuoja tarp dviejų prieigų. Jie arba pateikia laidos dalyviams klausimus, arba tarpininkauja diskusijoms, suteikdami žodį dalyviams, turintiems skirtingas nuomones diskutuojamais klausimais. Pastarasis žurnalisto vaidmuo yra objektyvesnis, nes žiūrovams dažniausiai siūloma polemika be jokio išankstinio akivaizdaus žurnalisto įvertinimo. Jiems paliekama teisė savarankiškai spręsti apie politikų ar visuomenės veikėjų išsakytus teiginius. Kartais, įsiplieskus audringiems debatams, žurnalistas tyčia nesikiša, taip skatindamas gana kovingą laidos dalyvių bendravimą, nuomonių nesutapimu pagrįstus ginčus tarp pačių klausiančiųjų. O užduodami klausimus, klausėjai kartais susigundo ir tiesmukai komentuoja, atvirai teigia bei suponuoja vienokią ar kitokią nuomonę. Tam jie pasitelkia įvairias priemones. Tai neigiamieji klausimai arba klausimai, atliekantys kaltinimo funkciją, hiperbolizavimai, apibendrinimai bei ironiški pasakymai.
Aistė Balžekienė

Kauno technologijos universitetas, Socialinių mokslų fakultetas, Sociologijos katedra
aiste.balzekiene@ktu.lt
Branduolinės rizikos suvokimas Lietuvos visuomenėje: požiūriai į Ignalinos AE

Rizika gali būti suvokiama ne tik kaip objektyvi tam tikrų technologijų savybė, bet ir kaip socialinis konstruktas, medijuojamas per socialinius, kultūrinius, politinius procesus. Atominė energetika, pasižyminti kontroversiška prigimtimi, įvardijama kaip vienas ryškiausių technogeninės rizikos pavyzdžių. 

Pranešime bus pristatomi Lietuvos visuomenės požiūrių į atominę energetiką bendrai ir specifiškai į IAE tyrimo rezultatai. Tyrimo empirinę bazę sudaro (1) reprezentatyvi Lietuvos visuomenės nuomonės apklausa (N=1001); (2) reprezentatyvi Visagino gyventojų apklausa (N=301) ir (3) atominės energetikos ekspertų apklausa (N=56). Tyrimas atliktas 2005m. birželio-gruodžio mėnesiais. 

Gauti rezultatai identifikuoja ryškius skirtumus tarp Lietuvos gyventojų, Visagino bei ekspertų požiūrių į IAE, taip pat atskleidžia branduolinės rizikos suvokimo kompleksiškumą, kuriame ekonominės naudos prioritetai susipina su atominės energetikos keliamomis grėsmėmis. Taip pat atskleidžiamos simbolinės IAE reikšmės, analizuojami visuomenės pasitikėjimo mokslu užtikrinant atominės energetikos saugumą klausimai, požiūriai į visuomenės dalyvavimą atominės energetikos reguliavimo procese.

Renatas Berniūnas

berniunas@yahoo.com

Viešieji monumentai kaip kognityviniai inkarai ir prekės: pomirtinis Lenino gyvenimas
Ar protas ir visuomenė yra daiktiški? Toks socialaus, kognityvinio bei materialaus santykio klausimas visu aiškumu iškilo kognityviniuose moksluose (cognitive sciences), ypač pratęsto kognityvumo (extended cognition) tyrimuose, kuriems atliepė ir nemažai antropologų. Kita vertus, panaši tendencija išryškėjo mokslo ir technologijos studijose, kur ypač akcentuojamas socialinis ir materialus santykis, daiktus ir objektus suprantant kaip aktyvius socialinius agentus. 

Dinamiškas kognityvinio-materialaus-socialaus santykis implikuoja požiūrį, kuris peržengia „natūralias“ ribas tarp vidaus (proto) ir išorės (daikto), ir konteksto (visuomeninė bei natūrali aplinka). Šios teorinės prielaidos verčia pažvelgti kitaip ir į tyrimo objektą. Pačia bendriausia prasme, norėčiau pateikti šią perspektyvą kaip sociokognityvinę materialios kultūros antropologiją; ir paklausti, kokias implikacijas ši tendencija turi antropologiniams ir galbūt kitiems socialinių mokslų tyrimams.
Kad geriau iliustruočiau šią perspektyvą, pateiksiu pavyzdį iš posovietinės Lietuvos. Kaip sovietinės skulptūros ir panašūs artefaktai dalyvavo ir iki šiolei dalyvauja žmonių mentaliniame ir socialiniame gyvenime?    

Arvydas Guogis
Mykolo Romerio universitetas, Viešojo administravimo katedra a.guogis@lycos.com

Socialinės politikos modeliavimo problemos Europos integracijos procese ir Lietuva


Nė vienas rimtesnis Europos socialinis judėjimas ar partija nekelia sau uždavinių sukurti vieningą Europos modelį dėl per daug skirtingų istorinių, struktūrinių ir finansinių savo šalių sąlygų. Neigiami rezultatai per Prancūzijos ir Olandijos referendumus dėl Europos konstitucijos, taip pat kitos pasipriešinimo formos liudija apie gyventojų siekius išsaugoti kontinentinės Europos korporatyvinį modelį nepakitusį arba tik mažai pakitusį. Tai neprisideda prie Europos socialinės integracijos ir socialinių uždavinių harmonizavimo, nors ir padeda išsilaikyti senosioms, gerai finansuojamoms Vakarų Europos socialinės apsaugos sistemoms. Europos Sąjunga ir toliau numato socialinę apsaugą kiekvienos nacionalinės valstybės kompetencijoje. Tačiau atskiri, daugiausia su darbo rinkos išplėtimo uždaviniais susiję klausimai yra sėkmingai sprendžiami bendru – Europos Sąjungos – lygiu.  


Lemiamas veiksnys vienokiai ar kitokiai socialinės apsaugos modelių konfigūracijai yra globalizacijos įtaka. Daugiausia dėl globalizacijos įtakos iki 9-ojo dešimtmečio vyravusi „pasyvioji socialinė politika“, kuri labiausiai rėmėsi išmokomis, pradėjo užleisti vietą „aktyviajai socialinei politikai“, kuri kėlė galutinius socialinės reintegracijos uždavinius. Toks esminis paradigmos pasikeitimas atsiliepė socialinės politikos modelių pasikeitimams sumažėjus institucinių socialdemokratinių ir padaugėjus liberalių marginalinių elementų. Galima teigti, kad dėl to Europoje pablogėjo bendra socialinės apsaugos būklė, nors dėl „aktyvios darbo rinkos politikos“, kaip atrodo teoriškai, ji turėjo pasitaisyti. Blogiausioje perspektyvoje atsidūrė kontinentinės Europos korporatyvinis modelis, kuris Vokietijoje, Prancūzijoje, Austrijoje ir kitur visai nustojo vystytis.


Tokiame kontekste Lietuvos socialinės apsaugos modelio kūrėjams reikia atsižvelgti tiek į savo giminingo modelio šalių klausimus, kurios susiduria su darbo rinkos „susitraukimo“ problema, tiek į vis dar didesnį humanizmą ginantį Šiaurės Europos šalių socialinį modelį, tiek į geriausiai globalizacijos pranašumus panaudojantį liberalų marginalinį modelį, egzistuojantį Didžiojoje Britanijoje ir Airijoje. Pranešimo autorius pirmą kartą socialiniame moksle daro išvadą, kad Lietuvos socialinės politikos modelis iš Europos šalių panašiausias į Pietų Europos, ypač Graikijos ir Portugalijos. Šiuos modelius pirmiausia vienija neigiami klientelizmo, korupcijos ir „amoralaus šeimyniškumo“ bruožai. Tačiau Lietuvai vertėtų pasimokyti iš teigiamų Pietų Europos modelio savybių, nes Pietų Europa išsiskiria kur kas geresniais kiekybiniais ir kokybiniais savo valstybinės socialinės ir sveikatos apsaugos rodikliais, jeigu palygintume juos su Rytų Europos ir Lietuvos. Nepaisant to, Pietų Europa, skirtingai nuo Lietuvos, turi fragmentiškesnę ir sunkiau valdomą socialinio draudimo sistemą, kuri jokiu būdu negali būti teigiamas pavyzdys Lietuvai. Vienokios ar kitokios socialinės politikos modeliavimo ypatybės Rytų Europoje ir Lietuvoje gali turėti ne tik teorinių, bet ir rimtų praktinių padarinių.

Vilius Ivanauskas
Lietuvos istorijos institutas
vilius.ivanauskas@googlemail.com
Planavimas kaip socialinis projektas ir jo įgyvendinimo trūkumai: sovietinės biurokratijos antropologinė analizė (Lietuvos atvejis)   

Planavimas sovietinėje sistemoje turi būti siejamas su ekonominiais ir socialiniais uždaviniais, kylančiais iš marksistinės-leninistinės ideologijos, kuri rėmėsi siekiais sukurti beklasę visuomenę, užtikrinti socialines garantijas visiems jos nariams, o tuo pačiu garantuoti spartų ekonominį bei technologinį vystymąsi, modernizaciją. Šių tikslų realizavimas sovietinėje sistemoje turėjo remtis komandine planine ekonomika, nustatomais ilgalaikio pobūdžio bei metiniais planais. 
Naudojant lauko tyrimais pagrįstą antropologinę perspektyvą, galima pastebėti, jog sovietinę biurokratiją veikė ne vien formali planinės sistemos ir keliamų tikslų sąlygojama aplinka, tačiau ir neformali aplinka, kurioje pastebima nemažai neapibrėžtų situacijų, asmeninių interesų ir strategijų. 

Deficito problemos sprendimas, suvešėjusi blato sistema – šios dažnai sutinkamos praktikos iš esmės paryškino sovietinės planinės ekonomikos iracionalumą, reiškiantį nesugebėjimą pagal vartotojų poreikius  tinkamai užtikrinti produkcijos gamybą ir jos paskirstymo kontrolę. Kadangi biurokratinis aparatas sovietinėje sistemoje sukūrė nemažai nerealistinių planų, jų įgyvendinimas buvo imituojamas, neapibrėžtumas sukūrė nemažai galimybių tiems, kas priėjo prie resursų kontrolės. 

Tokie veiksmai kasdienybės situacijose sukūrė savotišką kasdienybės kultūrą, savotišką “socialistinio realizmo” atmainą, kurioje vyrauja visuotinis žinojimas apie tai, kaip reikalai turi judėti, kas galima ir kas ne. Tai iliustruoja konkrečios situacijos, pastebimos biurokratinėje aplinkoje. 
Asta Jurevičiūtė

Šiaulių universitetas, Filosofijos katedra
asta.jureviciute@yahoo.com
Seksualinių lyčių santykių išraiškų transformacija lietuviškuose vaidybiniuose filmuose: vizualinės antropologijos perspektyva

Dabarties medijų diskursai turi ryškią seksualumo žymę. Jautrumas seksualumui tėra viena pusė platesnio reiškinio – užaštrinto intereso kūnui. Šiuolaikinis žmogus dėmesingas kūno būklei, jo prezentacinei kokybei, atviras kūniškų patirčių refleksijai. Kasdienybėje tai virsta į praktikas, kuriomis kūnas yra modeliuojamas ir suprantamas. 

Dėmesys seksualumui yra veikiamas ir seksualinių santykių atsietumo nuo santuokos. Ilgą laiką santuoka buvo vienintelė legitimi seksualinių lyčių santykių vieta. Kiti seksualinių santykių būdai egzistavo už viešos moralinės tvarkos ribų. Naujųjų santuokos apibrėžčių paieškos, jos paskirties visuomenės ir individo gyvenime, vidinių santuokinio gyvenimo normų kaita išlaisvino seksualumą iš santuokinio gyvenimo rėmų.

Kino filmai šiuolaikinėje visuomenėje tampa mediumu tarp visuomenės vertybinės sąrangos, komercinių struktūrų interesų ir kasdienybės. Koks seksualumo naratyvas kuriamas lietuviškoje kinematografijoje? Ar lietuviškoje kinematografijoje egzistuoja seksualumas, kokios jo išraiškos formos, vaizduojami seksualiniai lyčių įvaizdžiai bei seksualiniai santykių modeliai? 

Remiantis vizualinės antropologijos teorijomis, galima teigti, kad per filmo analizę priartėjimas prie kultūros gali būti sėkmingai naudojamas pažįstant skirtingus kultūrinius modelius aplink ar net savo pačių visuomenėse, todėl savo pranešime pristatysiu seksualinių lyčių santykių išraiškų transformacijos tyrimą lietuviškuose vaidybiniuose filmuose vizualinės antropologijos perspektyvoje.
Darbo objektas – lietuviški vaidybiniai filmai.

Darbo tikslas – išanalizuoti (1963–2005) lietuviškuose vaidybiniuose filmuose vaizduojamas seksualines lyčių santykių išraiškas bei jų transformaciją vizualinės antropologijos perspektyvoje.

Tikslui pasiekti darbe išsikelti uždaviniai: pristatyti seksualumo sampratą, jo apraiškas, ištirti lyčių įvaizdžių reprezentacijas, atskleisti seksualumo slopinimo/įslaptinimo, išviešinimo raidos etapus ir priežastis lietuviškoje vaidybinių filmų kinematografijoje, išanalizuoti seksualinių santykių išraiškos būdus bei transformaciją.

Duomenys tyrimui buvo renkami naudojant kokybinius tyrimo metodus (giluminiai interviu,  atvirų klausimų anketos, TV ir radijo duomenų rinkimas, dalyvavimas kino klubų susirinkimuose) bei vizualinės medžiagos (lietuviškų vaidybinių filmų) lyginamąją analizę, remiantis vizualinės antropologijos teorine perspektyva bei informantų interviu.

Rima Kalinauskaitė

Kauno technologijos universitetas

rima.kalinauskaite@stud.ktu.lt

Kartų santykių raiška darbo aplinkoje: anketinės apklausos rezultatai

Problema. Kartų santykiai ar kartų konflikto sąvokos plačiau žinomos nagrinėjant makrosocialinius reiškinius, tačiau kartų sąveikavimas ne mažiau aktualesnis ir mikroaplinkoje – darbe. Teigiama, kad tarpgeneracinė įtampa darbe yra latentinė ir paslėpta konflikto tarp grupių forma, veikiama skirtingų kartų vertybių bei nuostatų. Nežiūrint į tai, kad vyresni darbuotojai jau turi darbo patirties, jie gali būti labiau įtraukiami į tas pozicijas, kurios reikalauja mažesnio prisitaikymo sparčiai besikeičiančios ekonomikos sąlygomis. Jeigu jų įgūdžiai nėra pakankami, šie darbuotojai yra spaudžiami lygiuotis į naujai ateinančiuosius (Jordan, 1996). Tai, kokios įtampos, konfliktai egzistuoja tarp atskirų kartų darbo aplinkoje, ir yra tyrimo probleminė pusė. 

Tikslas – nustatyti, kaip darbuotojai vertina kartų santykius savo darbe, kokia santykių raiška (įtampa ar sutarimas) yra dažnesnė tarp skirtingo amžiaus darbuotojų. 

Tyrimo metodologija ir realizacija. Klausimyną darbuotojams sudarė 4 atviri klausimai (3 iš jų – apie organizacinio klimato charakteristikas, 1 – apie kartas, santykius tarp kartų organizacijoje), 9 uždari klausimai (5 balų vertinimo skalė) ir 11 socialinių demografinių charakteristikų. Respondentai apklausti 2006 m. kovo-balandžio mėnesį. Netikimybinės patogios apklausos principu buvo apklausta 62 asmenys, dirbantys skirtingo tipo organizacijose. Respondentai turėjo nusakyti, kaip jų organizacijose reiškiasi įtampa, konfliktai tarp atskirų kartų („jaunimo“, „viduriniosios kartos“ atstovų ir „senimo“).
Liutauras Labanauskas

liutauras.labanauskas@gmail.com

EMIGRACIJA IŠ LIETUVOS KAIP DISKRIMINACIJOS DĖL SEKSUALINĖS ORIENTACIJOS PASEKMĖ: ŽVALGOMASIS TYRIMAS

Lietuvos visuomenė yra homofobiška, netradicinė lytinė orientacija Lietuvoje vertinama nepalankiai, o Lietuvos gėjai, lesbietės ir biseksualai dažnai patiria socialinę atskirtį dėl diskriminavimo lytinės orientacijos pagrindu. Tą rodo 1990 ir 1999 metų „Europos vertybių tyrimai", kurie atskleidė, kad Lietuvos gyventojai yra vieni homofobiškiausių Europoje. Nors nediskriminacinės nuostatos yra įtvirtintos Lietuvos Respublikos konstitucijoje ir įvairiuose tarptautiniuose teisės aktuose, galima teigti, kad tikrovė vis dar pateikia sudėtingų iššūkių homoseksualiems asmenims.

Lietuvoje trūksta tyrimų ir diskusijų, nagrinėjančių netradicinės lytinės orientacijos asmenų padėtį. Svarbiausi šioje srityje laikytini Lietuvos gėjų lygos projektai žmogaus teisių srityje, kuriuos rėmė Europos Sąjungos ir Atviros visuomenės instituto programos. Pavyzdžiui, Lietuvos gėjų lygos interneto svetainėje publikuotame tyrime „Homofobija ir diskriminavimas Lietuvoje“ (2003) teigiama, kad dauguma homoseksualių asmenų bijo, jog aplinkiniai su jais elgsis blogiau nei su kitais tik dėl jų lytinės orientacijos. Tyrimo duomenys rodo, kad daugiau nei du trečdaliai tyrime dalyvavusių homoseksualių asmenų slepia savo lytinę orientaciją nuo tėvų. Dar labiau lytinė orientacija slepiama viešame lesbiečių, gėjų ir biseksualų gyvenime bei darbo vietose. Tyrime taip pat tvirtinama, jog diskriminuojantis elgesys darbe, paslaugų sektoriuje, religinėse institucijose ir šeimoje privertė daugiau nei du trečdalius apklausos dalyvių susimąstyti apie emigraciją kaip pagrindinę galimybę išspręsti problemas, kylančias Lietuvoje dėl asmens lytines orientacijos. Šiame žvalgomajame ir nedidelės apimties tyrime plačiau aptarsime netradicinės seksualinės orientacijos asmenų emigraciją iš Lietuvos kaip atsaką į diskriminaciją. 
Pranešime teigiama, jog tiek daugumos gyventojų, tiek seksualinių mažumų išvykimą iš Lietuvos lemia bendros socialinės, ekonominės ir kultūrinės priežastys, tačiau diskriminaciją ir homofobišką aplinką galima laikyti antru svarbiausiu veiksniu, lemiančiu netradicinės lytinės orientacijos asmenų emigraciją. Tą patvirtina ir pristatomų giluminių interviu su emigravusiais iš Lietuvos netradicinės seksualinės orientacijos asmenimis rezultatai.   

Vaidas Morkevičius

Kauno technologijos universitetas, Politikos ir viešojo administravimo institutas

vaidas.morkevicius@centras.lt

Lietuvos socialinių tyrimų „sveikata“: sociologinio tyrimo „Filantropija Lietuvoje 2003“ atvejis

Jei pranešimai mokslinėse konferencijose turėtų paantraštes (kaip tai yra įprasta laikraščiuose ar žurnaluose, kur siekiama iš anksto kuo labiau sudominti skaitytojus publikuojamu tekstu), šio pranešimo atveju ji skambėtų kaip savotiškas nuosprendis Lietuvos socialiniams tyrimams – „procentinės analizės apoteozė
“. Pastarąją tendenciją gana taikliai apibūdintų tokie pasakymai: „tiek ir tiek procentų tų ir tų daro tą ir tą“, „tiek ir tiek procentų tokių ir tokių mėgsta (linkę į) tai ir tai“, „pastebime tiek ir tiek procentų kitimą“ ir pan. Jos dominuoja Lietuvos socialinių tyrimų ataskaitose
, taigi greičiausiai ir socialinio gyvenimo tyrinėtojų galvose. Atrodo, kad nieko daugiau ir nenorima (nesugebama?) pasakyti apie socialinį gyvenimą, tik nurodyti procentinius pasiskirstymus ir juos „interpretuoti“. „Interpretacijų“ lakumas dažnai būna labai išplėtotas, nors tam paprastai nėra pagrindo (pateikiami procentiniai pasiskirstymai yra per menki įrodymai-nuorodos „interpretacijoms“). Taigi susiduriama ne tik su santykinio primityvumo problema, bet ir rizika daryti klaidingas išvadas.

Šio pranešimo pagrindinė tema kaip tik ir koncentruosis ties Lietuvos socialinių tyrimų primityvumu, kuris dažnu atveju veda prie klaidingų išvadų, kas yra žalinga tiriamajai visuomenei. Kaip objektas pasirinktas filantropijos tyrimas Lietuvoje 2003 m., kurį ALF užsakymu atliko „Baltijos tyrimai“. Pagrindinės svarstomos problemos:

· tyrimo tikslai: ar jie svarbūs visuomenės intereso požiūriu? Koks teorinis jų pagrindas?

· tyrimo teorinis modelis: ar yra (ar jis reikalingas)? Ar adekvatus iškeltų tikslų atžvilgiu?

· tyrimo metodologija: ar pasirinktas tinkamas metodas (pagrįstas teoriškai ir įgalinantis analizuoti tyrimo tikslus)? Ar parinkti tinkami (angl. valid) ir patikimi (angl. reliable) empiriniai indikatoriai, kuriuos pasitelkus tiriamas teorinis modelis? Ar kokybiški instrumentai (klausimynas)?

· tyrimo rezultatų analizė: ar „procentinė analizė“ pakankama (ar atsižvelgta į tai, kokios analizės reikalautų tyrimo tikslai ir teorinis modelis)? Ar išvados pagrįstos ir neklaidinančios (bent jau atlikto tyrimo ir duomenų ribose)?

Ramūnas Trimakas

Revanšo retorika šiuolaikinėje radikaliojoje Rusijos publicistikoje

Pranešime nagrinėjama radikalioji publicistika Rusijoje, pastaraisiais metais tampanti vis įtakingesnė ir reiškianti revanšistines idėjas, populiarias Rytų kaimynystėje. Šiuolaikinė radikalioji publicistika, skirtingai nei prieš dešimtmetį, nebėra vien marginalų reiškiamų idėjų atspindys. Daugelis tokių publicistų tapo įtakingų politinių grupuočių pozicijų reiškėjais.

Įvairių pakraipų radikaliuosius publicistus vienija požiūris į SSRS žlugimą – absoliuti dauguma vertina tai kaip katastrofą. Skiriasi priežasčių ir įvykių eigos interpretacijos: pradedant sąmokslo aukščiausiuose valdžios sluoksniuose teorija, baigiant aiškinimais apie dėsningai pralaimėtą „trečiąjį pasaulinį karą“. Taip pat daugeliu atvejų sutampa dabartinės padėties įvertinimas – esą vyksta agresija, nukreipta prieš Rusiją (kai kurie autoriai naudoja „ketvirtojo pasaulinio karo“ sąvoką). Nustatyta, jog modeliuojant atsaką egzistuojantiems iššūkiams, imperijos (re)konstrukcija yra būtina, o tam labiausiai yra tinkamas sovietinis substratas. Šiuo metu tęsiasi intensyvios diskusijos (ar tiesiog ideologinė konkurencija), siūlant Rusijos ateities raidos modelius: pradedant ekonominės ekspansijos teikiamomis perspektyvomis, baigiant neišvengiama tiesiogine karine konfrontacija.

Mūsų šalis (kaip ir visas „Pabaltijys“) suvokiama kaip žlugusios imperijos nuosavybė, laikinai išslydusi iš teisėto savininko rankų. Lietuvos nepriklausomybė vadinama geopolitiniu nesusipratimu, o susiklosčiusi situacija laikoma nenormalia bei taisytina.

Nida Vasiliauskaitė

Eurofobija ir tautinės tapatybės mistika: ar galime prarasti tai, ko neturime?

Ką šiandien reiškia „būti lietuviu“? Ar gali ir ar turi „lietuviškumas“ būti europietiškas? Kaip „lietuviškumas“ kinta istoriškai? Kokie iššūkiai mūsų tautinės tapatybės laukia Europos Sąjungoje ir globalėjančiame pasaulyje apskritai? Tokie ir panašūs klausimai itin jaudina dalį Lietuvos akademinės bendruomenės (puikia iliustracija galėtų būti 2005 m. rudenį vykusi tarpdisciplininė konferencija Lietuviškojo europietiškumo raida: dabarties ir ateities iššūkiai, kurios jau pats pavadinimas man pasirodė problemiškas, bei joje skaityti pranešimai).

Mano pranešimo objektu pasirinktas būtent šis jaudulys: ne išvardytos problemos, o jų tapimo problemomis priežastys, dar tiksliau, jas problemomis daranti optika. Pranešime mėginama rekonstruoti šiuolaikinio Lietuvos akademinio diskurso apie „tautinę tapatybę“ prielaidas ir teigiama, kad jos yra ne tiek filosofinės, kiek ideologinės, o teoriškai jas geriausiai galima apibendrinti kaip nereflektuotą ir nepripažįstamą naivųjį esencializmą – būtent juo dažnai remiasi mūsų „vietinei rinkai“ skirti akademiniai (taip pat kaip ir neakademiniai bei para-akademiniai) pamąstymai apie naciją.

Jolita Viluckienė

Klaipėdos universitetas

jolitaviluckiene@yahoo.com

Visišką fizinę negalią turinčių asmenų įgalinimas: atvejo analizė

2005 m. atliktas vieno atvejo analizės tyrimas „Visišką fizinę negalią turinčių asmenų įgalinimas: atvejo analizė“ (magistro darbas), kuriame nagrinėjamas fizinę negalią turinčių asmenų įgalinimo integruotis į visuomenę klausimas vidinės darnos ir socialinio dalyvavimo aspektais. 

Moksliniu požiūriu šis tyrimas reikšmingas tuo, kad jame neįgaliųjų įgalinimas yra nagrinėjamas per vidinės darnos ir socialinio dalyvavimo konceptus, juos susiejant tarpusavyje – to ankstesniuose socialiniuose tyrimuose dar nebuvo atlikta. 
Tyrime iškeliama fiziškai neįgalių žmonių integracijos į visuomenę problematika ir remiantis konkrečiu atveju atskleidžiamos jų įgalinimo – proceso, kurio metu asmuo, atsidūręs daugiau ar mažiau jį ribojančiose sąlygose, pasitelkdamas konkrečią veiklą bei vidinius ir išorinius išteklius, ugdo savo gebėjimus pasiekti tokį lygį, kuris leistų jam maksimaliai kontroliuoti savo gyvenimą – perspektyvos Lietuvos socialinės realybės kontekste.
Darbe buvo taikyta kokybinio tyrimo metodologija. Tyrimo duomenys rinkti remiantis atvejo analizės metodu, kartu derinant biografinio metodo elementus, stebėjimo dalyvaujant (participating observation), giluminio pusiau standartizuoto interviu bei pasakojamąjį (narrative) metodus. Gauti duomenys apdoroti taikant turinio (content) analizės metodą. 

Būtent atvejo analizės metodas leido atskleisti tiriamųjų (dviejų neįgalių brolių) atvejo unikalumą, t.y. atlikti išsamų jų išskirtinės gyvenimo istorijos, santykių su kitais asmenimis ir visa socialine aplinka analizę, pažymėtos sunkia negalia egzistencijos įprasminimo paieškas bei tiriamųjų sugebėjimą pasinaudoti tiek vidiniais (vidinė darna), tiek išoriniais (socialinis dalyvavimas) resursais, įgalinant save  integruotis į visuomenę ir tapti visaverčiais jos nariais. 

Inga Vinogradnaitė

Viešosios erdvės Lietuvoje: pokalbių apie politiką reikšmė


Viešosios erdvės tyrimuose „privačios“ arba tarpasmeninės diskusijos apie politiką turi dviprasmišką statusą. Viena vertus, jos tarnauja kaip modelis viešajai erdvei konceptualizuoti, kur įvairių žiniasklaidos priemonių tarpininkaujamos diskusijos (laikraščiuose, televizijoje, internete) yra išvestinės tarpasmeninės diskusijos atžvilgiu. Kita vertus, nepaisant vis platesnės kritikos žiniasklaidos tarpininkaujamai politinei diskusijai, apie tarpasmenines diskusijas kaip galimą autentiškos, racionalios diskusijos principais paremtos viešosios erdvės vietą visai nėra kalbama. Todėl kyla klausimas: ar tokie tarpasmeniniai pokalbiai apie politiką iš viso yra politiškai reikšmingi.


Pranešime į šį klausimą atsakomą remiantis kokybinio tyrimo, atlikto Pilietinės visuomenės instituto užsakymu 2005 m. vasarą viename Utenos rajono miestelyje ir 2005 m. rudenį Vilniuje, duomenimis. 


Viena iš priežasčių, kodėl politinė diskusija yra politiškai reikšminga, yra ta, kad nuolat girdėdamas skirtingas nuomones ir priverstas išsakyti savo nuomonę viešai pilietis išmoksta mąstyti politiškai. Tačiau tokia diskusija tik tuomet yra veiksminga, kai paklūsta racionalios diskusijos taisyklėms ir joje laisvai gali reikštis skirtingos nuomonės ir perspektyvos. Tuo tarpu pokalbiai, vykstantys tarp asmenų, kuriuos sieja kaimynystės, draugystės ar giminystės ryšiai, paprastai yra pajungiami ne racionalios diskusijos, bet tą sąveiką apibrėžiantiems principams. Nagrinėjant kokybinio tyrimo respondentų atsakymus išryškėja tie socialinės kontrolės mechanizmai, kurie riboja racionalios diskusijos galimybę tarpasmeniniuose pokalbiuose. Tačiau šių duomenų analizė taip pat leidžia teigti, kad net ir labai suvaržytuose, tokiuose pokalbiuose argumentai yra pajungiami racionalios diskusijos principams. 

� Graikiškai apotheoo reiškia „garbinti, sudievinti“.


� Žinoma, ne visose, tačiau šiame pranešime bus kalbama apie „bendrąją tendenciją“, o ne apie „marginalinius“ tyrimus (nenoriu įžeisti autorių, kurie atlieka „marginalinius“ tyrimus vartodamas tokią terminologiją, bet tikiuosi, kad jie supras, kad gali tik didžiuotis savo „marginaliniu“ statusu Lietuvoje).

